《章祐叔同年同有补外之志亦用山谷韵赠之》
清代·夏孙桐

不为牛后为鸡口，自污乃复慕升斗。我诚无藉君亦然，握粟之卜相往还。

若论位置果何有，两臒宜在薮泽间。盐车崎岖峻阪上，刍秣何殊万金赏。

苦说槁饿真不情，陆沈变计思典城。为米折腰古所耻，舍鱼取掌今犹荣。

似君之才岂百里，我亦杜陵一男子。滔滔方令长沮叹，沾沾胡效魏其喜。

君不见，将书掣肘事更难，一弦不调无能弹。公田种秫几偿愿，债台拾级先跻攀。

吁嗟，人生苟无适俗韵，何异鹿豕居泽鱼鳖山。

作者简介：宇闰枝，晚号闰庵。出身书香世家。光绪壬午举人，壬辰进士，翰林院编修。戊戌、癸卯两充会试同考官，庚子、辛丑简任四川、广东乡试副主考。丁末，出任浙江湖州知府。民国初，夏应聘入都，纂修清史稿。徐世昌辑清儒学案、晚晴簃诗汇，夏孙桐曾主其事。夏是近代著名词人，著有悔龛词。诗作有观所尚斋诗存。享年八十五岁（一八五七—一九四二）。